ธกส.ลุยจ่าย2.5หมื่นล. ชะลอขายข้าวล็อตใหม่
ธ.ก.ส.ยืนยันพร้อมให้สินเชื่อชะลอขายข้าวเปลือกล็อตใหม่ 2.5 หมื่นล้านบาท
29 ต.ค. 2565

ธ.ก.ส.ยืนยันพร้อมให้สินเชื่อชะลอขายข้าวเปลือกล็อตใหม่ 2.5 หมื่นล้านบาท
นายสุพัฒน์ เอี้ยวฉาย ผู้ช่วยผู้จัดการ ธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส.พร้อมจ่ายเงินสินเชื่อชะลอขายข้าวเปลือกนาปี ปีการผลิต 2557/2558 วงเงิน 25,740 ล้านบาท ตามมติของคณะรัฐมนตรี (ครม.) อย่างแน่นอน
ทั้งนี้ ชาวนาในภาคเหนือและภาคตะวันออกเฉียงเหนือ สามารถนำข้าวเปลือกหอมมะลิและข้าวเปลือกเหนียวเข้าร่วมโครงการได้ตั้งแต่วันที่ 1 พ.ย. 2557-28 ก.พ. 2558 โดย ธ.ก.ส.จะให้กู้ในอัตรา 90% ของราคาตลาด เช่น ข้าวเปลือกหอมมะลิความชื้นไม่เกิน 15% สิ่งเจือปนไม่เกิน 2% ชาวนาจะได้เงินสินเชื่อเพื่อชะลอการขายตันละ 1.44 หมื่นบาท จากราคาเป้าหมาย 1.6 หมื่นบาท โดยมีกำหนดชำระคืนเงินกู้ภายใน 4 เดือนนับจากเดือนที่ได้รับเงินกู้
นอกจากนี้ ธ.ก.ส.ยังจ่ายเงินให้เกษตรกรและสหกรณ์การเกษตรเป็นค่าเช่าและค่าดูแลเก็บรักษาข้าวเปลือกในยุ้งฉางเพิ่มอีกตันละ 1,000 บาท โดยเกษตรกรและสหกรณ์การเกษตรจะต้องเก็บข้าวเปลือกให้มีคุณภาพดีในยุ้งฉางตลอดระยะเวลาเข้าร่วมโครงการ แต่ไม่น้อยกว่า 30 วันขึ้นไป
สำหรับเกษตรกรที่ต้องการสินเชื่อเพื่อใช้เตรียมข้าวเปลือกให้มีคุณภาพก่อนนำขึ้นยุ้งฉาง ธ.ก.ส.จะพิจารณาสนับสนุนสินเชื่อเพิ่มเติมให้อีกไร่ละ 2,000 บาท กำหนดชำระคืน 2 เดือน โดยไม่เสียดอกเบี้ย
ก่อนหน้านี้ กระทรวงพาณิชย์ได้ระบุว่า เตรียมจะระบายข้าวในสต๊อกอีก 4 แสนตันภายในเดือน ธ.ค.นี้ หลังชุดตรวจสอบคุณภาพข้าวพบเหลือข้าวสภาพดีในโกดังเพียง 10% จาก 17 ล้านตัน พร้อมเร่งคณะทำงานจัดทำแผนดูแลราคาข้าวเปลือกที่กำลังทยอยออกมาไม่ให้ราคาตกต่ำ